Star Wars Rogue Squadron II: Rogue Leader

Star Wars Rogue Squadron II: Rogue Leader, også kjent som Star Wars Rogue Leader: Rogue Squadron II, er et arkade-actionspill utviklet av Factor 5 og LucasArts. Det var det andre av tre spill i Rogue Squadron serien og ble utgitt av LucasArts og Activision. Det er en oppfølger til Star Wars: Rogue Squadron og en forgjenger til Star Wars Rogue Squadron III: Rebel Strike. Spillet ble utgitt den 9. november 2001 som en av de første spillene til Nintendo GameCube.

Handlingen foregår i det fiktive Star Wars-universet. Spilleren kan styre Luke Skywalker og Wedge Antilles som leder romskip-skvadronen Rogue Squadron i kamper mot det galaktiske imperiet. Spilleren kan utføre 10 oppdrag på forskjellige planeter. Handlingen strekker seg over alle Star Wars-filmene i den originale trilogien. Spilleren kan kontrollere 7 forskjellige romskip X-wing, A-wing, Y-wing, B-wing, Snowspeeder, T-16 Skyhopper og Millennium Falcon. Hvert skip har ulik armering, fart og manøvrerbarhet. Første gang man gjennomfører et oppdrag er man begrenset til å bare kunne bruke en klasse romskip, men etter at man har utført oppdraget kan man spille banen på ny med hvilket av de 7 romskipene man måtte ønske.

Mottagelse
Spillet fikk i hovedsak gode anmeldelser. Nettsidene GameRankings og Metacritic ga spillet en score på henholdsvis 90,04% og 90/100. I debutmåneden var Rogue Leader det syvende mest solgte spillet (november 2001).

Referanser

Eksterne lenker   
 

Rogue Squadron II: Rogue Leader
Videospill fra 2001
GameCube-spill
Videospill utviklet av LucasArts
Videospill utviklet i USA